Ayam Cemani

Ayam Cemani ir reta vistu šķirne no Indonēzijas. Šīm vistām ir dominējošs gēns, kas izraisa hiperpigmentāciju (fibromelanozi), padarot vistas lielākoties melnas, ieskaitot spalvas, knābi un iekšējos orgānus. Cemani šķirnes putni ir ļoti populāri putni, ko izmanto gaiļu cīņām Bali salā, jo to augšstilbiem ir daudz vairāk muskuļu salīdzinājumā ar citām vistām, kā rezultātā tās ir daudz ātrākas un spēcīgākas. Šis šķirnes putni ir ārkārtīgi dārgi salīdzinājumā ar citām šķirnēm un to cena var sasniegt USD 9000 par pieaugušo putnu un USD 16 par olu.
 Vārda nozīme 
Vārds Ayam nozīmē "vista" indonēziešu valodā, savukārt cemani (sākotnēji Javiešu valodas vārds) nozīmē "pilnīgi melns" (līdz kaulam).
 Šķirnes izcelsme 
Kā tīra Indonēzijas šķirne, tā cēlusies no Javas salas Indonēzijā un, iespējams, kopš 12. gadsimta tiek izmantota reliģiskiem un mistiskiem rituāliem.

Šķirni pirmie aprakstīja Nīderlandes kolonisti un pirmo reizi Eiropā to ieveda 1998. gadā nīderlandiešu selekcionārs Jans Stīverinks. Šobrīd šīs šķirnes cāļus tur Nīderlandē, Beļģijā, Vācijā, Slovākijā, Zviedrijā, Itālijā, ASV un Čehijā. Iespējams, ka Ajamu Čemani putnus uz Eiropu atveduši arī Nīderlandes jūrnieki.
 Izskats 
Šķirnes standartā knābis, mēle, sekste un ādas bārda ir melnā krāsā, un pat viņu gaļa un orgāni ir melni vai pelēki. Tomēr pretēji plaši izplatītam uzskatam šo vistu kauli patiesībā nav melni arī asinis parasti ir dabiskā krāsā. Putni ir vidēja izmēra, un ir pazīstami ar savu skaisto un unikālo izskatu. Putnu melnā krāsa rodas pārmērīgas audu pigmentācijas rezultātā, ko izraisa ģenētisks stāvoklis, kas pazīstams kā fibromelanoze. Fibromelanoze ir sastopama arī dažās citās melnās vai zilās ādas vistu šķirnēs, piemēram, Ķīnas zīda vistai. Gaiļi sver 2–2,5 kg, bet vistas – 1,5–2 kg. Vistas dēj tumšas vai krēmkrāsas olas, lai gan tās ir sliktas perētājas un reti izperē savu perējumu. Olas sver vidēji 45 g.
 Izmantošana 
Indonēzijā putnus izmanto, lai ražotu olas un gaļu vietējam patēriņam. Tos izmanto arī reliģiskajos rituālos un tautas medicīnā, tostarp asinsrites un elpošanas orgānu ārstēšanai. Taizemē tiek uzskatīts, ka šķirnei piemīt mistiskas spējas. Bali salā ayam cemani putnus izmanto arī gaiļu cīņās.

Ayam Cemani ir viena no daudzajām vietējām Indonēzijas šķirnēm, kas interesē mājputnu audzētājus, jo vietējās šķirnes ir labāk pielāgojušās tropiskajam klimatam un ir mazāk uzņēmīgas pret slimībām (jo īpaši Ayam Cemani ir augsta rezistence pret putnu gripas vīrusu. Viņu gaļa un olas tiek novērtētas arī to garšas dēļ, un arī to ražošana ir lētāka.

Šī šķirne tiek uzskatīta par lēni augošu. Augšanas perioda pagarināšana ietekmē ķīmisko komponentu koncentrāciju gaļā, kā rezultātā produkts iegūst pievilcīgāku smaržu un garšu. Ayam Cemani vistas gaļa ir bagāta ar olbaltumvielām, ar zemu tauku saturu, un tās retuma un oriģinalitātes dēļ tā varētu būt pieprasīta delikatešu cienītāju vidū. Piemēram, ASV mazumtirdzniecības veikalos bieži atrodamas melnas ādas (zīdainas) vistas, kas ir ļoti populāras sava neparastā izskata dēļ. Attīstītajās valstīs (Vācijā, Francijā) lēni augošu cāļu produkcija veido 10 līdz 40% no tirgus, un šī produkta popularitāte nepārtraukti pieaug.

Eiropā Ayam Cemani uzskata par dekoratīvu šķirni.
 Atsauces 

 Ārējās saites 

 Indrawati Yudha Asmara Risk status of selected indigenous chicken breeds in Java, Indonesia : challenges and opportunities for conservation. PhD Thesis / Indrawati Yudha Asmara. — Darwin, NT, Australia : Charles Darwin University, 2014. — 263 pp.
 Dr. Muladno Local chicken genetic resources and production systems in Indonesia / Muladno Muladno // GCP/RAS/228/GER Working Paper No. 6 — Rome : Food and Agiculture Organization of the United Nations, 2008. — 16 pp.
 Kedu a.k.a. Cemani, Kedu, Hsian, Langya
 Cemani

Kategorija:Mājas vista